അനുപമയുടെ അച്ഛനെതിരേ സി.പി.എം. നടപടി തിരുവനന്തപുരം: അമ്മയറിയാതെ കുഞ്ഞിനെ ദത്തുനല്കിയ കേസില് പരാതിക്കാരിയായ അനുപമയുടെ അച്ഛന് ജയചന്ദ്രനെതിരെ ഒടുവില് സി.പി.എം നടപടി. ജയചന്ദ്രനെ സി.പി. എമ്മിന്റെ പേരൂര്ക്കട ലോക്കല് കമ്മിറ്റിയില്നിന്ന് നീക്കി. ഇതിനു പുറമേ പാര്ട്ടി പരിപാടികളില് പങ്കെടുക്കുന്നതില് ജയചന്ദ്രന് വിലക്കുണ്ട്. വിഷയത്തില് പ്രതിരോധത്തിലായിരുന്ന സി.പി.എം നടപടികളിലേയ്ക്ക് നീങ്ങുമെന്ന കാര്യം മംഗളം റിപ്പോര്ട്ട് ചെയ്തിരുന്നു. നടപടി എടുക്കേണ്ട കാര്യമില്ലെന്ന സംസ്ഥാന ആക്ടിങ് സെക്രട്ടറി എ.വിജയരാഘവന്, ജില്ലാ സെക്രട്ടറി ആനാവൂര് നാഗപ്പന് എന്നിവരടക്കമുള്ളവര് ആവര്ത്തിച്ചെങ്കിലും മറ്റുവഴിയില്ലാരെ ഇന്നലെ നടപടിയിലേക്ക് പാര്ട്ടി എത്തുകയായിരുന്നു. സാധാരണ പേരൂര്ക്കട ലോക്കല് കമ്മിറ്റി ചേരാറുള്ള കെട്ടിടത്തില്നിന്നുമാറി കേശവദാസപുരത്തുള്ള ലോക്കല് കമ്മിറ്റി ഓഫീസില് വച്ചായിരുന്നു ഇന്നലെ യോഗം ചേര്ന്നത്. മൂന്നുമണിക്കൂറോളം നീണ്ടയോഗത്തില് താന് തെറ്റു ചെയ്തിട്ടില്ലെന്ന് ജയചന്ദ്രന് അറിയിച്ചു. അനുപമയുടെ അറിവോടെയാണ് താന് കുഞ്ഞിനെ കൈമാറിയതെന്നും അജിത്തിന്റെ സ്വഭാവത്തിലുള്പ്പെടെ തനിക്ക് സംശയം തോന്നിയിരുന്നുവെന്നും ജയചന്ദ്രന് കമ്മിറ്റിയെ ബോധിപ്പിക്കാന് ശ്രമിച്ചു. എന്നാല് പാര്ട്ടി അംഗങ്ങളില്നിന്ന് കടുത്ത എതിര്പ്പാണ് യോഗത്തില് ഉയര്ന്നത്. പാര്ട്ടിയുടെ പ്രതിച്ഛായ നശിപ്പിക്കുന്ന അളവിലേക്ക് പ്രശ്നം വഷളായതായും സംഭവം ജയചന്ദ്രനു കുറച്ചുകൂടി കാര്യക്ഷമമായി കൈകാര്യം ചെയ്യാമായിരുന്നെന്നും കമ്മിറ്റിയില് അഭിപ്രായം ഉയര്ന്നു. ഇതേതുടര്ന്നാണ് നടപടി. സംഭവം അന്വേഷിക്കാന് പാര്ട്ടി അന്വേഷണ കമ്മിഷനെയും നിയമിച്ചിട്ടുണ്ട്. ലോക്കല് കമ്മിറ്റിയുടെ തീരുമാനം ഏരിയാ കമ്മിറ്റിയിലും റിപ്പോര്ട്ട് ചെയ്തിരുന്നു.